
I.
Charakteristika

1. Lesy sa z hľadiska využívania ich funkcií členia na ochranné lesy, lesy osobitného členenia a hospodárske lesy. Z hľadiska orientácie sa les člení na polesie a na základné tvarové plánovacie jednotky, tzv. oddelenia. Každé oddelenie je rozdelené na množstvo porastov. Jednotlivé porasty sa od seba líšia druhom, vekom a bonitou dreviny a spôsobom hospodárenia. Odbornú úroveň hospodárenia v lese zabezpečuje odborný lesný hospodár, od ktorého možno získať informácie.
2. Priebeh a taktiku hasenia lesných požiarov ovplyvňujú
a) klimatické podmienky 

1a. relatívna vlhkosť vzduchu a množstvo zrážok (dlhotrvajúce sucho),

2a. smer, sila a rýchlosť vetra,

3a. dĺžka a intenzita slnečného žiarenia a vonkajšia teplota,

b) horľavosť lesných porastov podľa druhu a veku dreviny,

c) pôdne krytie a konfigurácia terénu vrátane prírodných prekážok,

d) dostupnosť pre hasičskú techniku a vzdialenosť vodných zdrojov.

3. Lesné požiare sa členia na 

a) podzemné – požiare rašeliny alebo vrstvy hlbokého humusu prejavujúceho sa skrytým horením pod vrstvou hrabanky,

b) pozemné – požiare pôdneho krytu (hrabanka, tráva a mach),

c) korunové (vysoké) – požiare v korune stromov, ktoré vznikajú prechodom z pozemných požiarov, keď sa oheň dostane ku konárom stromov a zapáli ich; tento druh požiaru je najnebezpečnejší najmä v prípade ihličnatých porastov    a má najvyššiu rýchlosť šírenia.

4. Lesné požiare sa vyznačujú rýchlym šírením na veľkých plochách, pričom môže dôjsť k obkoleseniu nasadených síl a prostriedkov alebo návštevníkov lesa. Likvidácia požiaru je zdĺhavá, pričom nemožno vylúčiť nové rozhorenie zo skrytých ohnísk požiaru, preto treba vykonávať dohľad nad požiariskom.
II.
Úlohy a postup činnosti
1.   Pri prieskume lesného požiaru treba zistiť 

a) plochu požiaru, rýchlosť a smer jeho šírenia vzhľadom na meteorologické podmienky a členitosť terénu,

b) ohrozené objekty v smere šírenia požiaru,

c) prekážky, ktoré môžu zabrániť šíreniu požiaru,

d) prístupové komunikácie, únosnosť a priechodnosť terénu pre hasičskú techniku (nebezpečenstvo uviaznutia) alebo náhradné prístupové cesty na miesto požiaru,

e) možnosti zásobovania vodou,

f) zvážiť možnosť leteckého prieskumu.

2.  Pri hasení lesného požiaru treba 

a) zvoliť vhodný druh požiarneho útoku alebo organizovať požiarnu obranu vzhľadom na šírenie požiaru a množstvo síl a prostriedkov na mieste zásahu; zamerať sa najmä na smery šírenia požiaru k ohrozeným objektom,

b) zabezpečiť likvidáciu ďalších ohnísk vznikajúcich v smere vetra, ako aj ochranu zasahujúcich síl a prostriedkov (hrozí nebezpečenstvo obkolesenia požiarom),

c) ak to podmienky dovoľujú, 

1c.  vytvoriť v dostatočnej vzdialenosti ochranný pás alebo prieluky s využitím poľnohospodárskej techniky a lesnej techniky,

2c.   využiť leteckú techniku na hasenie,

3c.  
nasadiť na likvidáciu požiaru útočné prúdy, lafetové prúdnice, jednoduché hasiace prostriedky (lopaty, krompáče a iné ženijné náradie) a použiť prostriedky na zvýšenie hasiaceho účinku vody.

3.  Pri hasení lesných požiarov veliteľ zásahu zvolí podľa rýchlosti šírenia požiaru jeden z týchto spôsobov zdolávania požiaru: 

a) hasenie po celom fronte požiaru alebo hasenie najnebezpečnejších miest horenia po stranách a v tyle s cieľom vytvoriť prieluky na ploche zasiahnutej požiarom a rozdeliť horiacu plochu na menšie úseky a následne likvidovať požiar na týchto úsekoch; tento spôsob sa používa pri hasení na veľkej ploche,

b) hasenie predného frontu požiaru a následná likvidácia po stranách a v tyle,

c) hasenie požiaru po stranách a postupné zužovanie požiarom zasiahnutej plochy,

d) likvidácia horenia po stranách a v tyle a postupné hasenie s priblížením sa k prednej línii frontu požiaru  väčšou rýchlosťou ako je rýchlosť požiaru,

e) založením protipožiaru na vhodnom mieste (prírodná alebo umelá prekážka – komunikácia, násyp alebo potok), kde dochádza k miestnej zmene smeru prúdenia vzduchu smerom k frontu požiaru.
4.  
Pri nasadení leteckej techniky na hasenie lesných požiarov treba stanoviť miesta vypúšťania vody s prepravných vakov tak, aby vypúšťanie vody sa vykonávalo podľa možnosti pozdĺž frontu šírenia požiaru väčšinou v smere bočného vetra.
5. Prieluky ako prekážky šírenia korunového požiaru sa vytvárajú v dostatočnom predstihu podľa výšky okolitých porastov; spravidla stačí vyrezať stromy a uložiť ich korunami smerom od ohňa. V prípade krátkosti času treba vyrezať polovicu stromov na prieluke a uložiť ich korunami od ohňa a druhú polovicu smerom proti ohňu a odstrániť z nich konáre. Pri určovaní prieluk treba využívať lesné cesty, prieseky, vodné toky, komunikácie, železnice, polia, lúky a podobne.
6. K
podzemným požiarom dochádza spravidla na vyschnutých rúbaniskách a na rašeliniskách. Pri pohybe na miestach podzemného požiaru bez zaistenia hrozí nebezpečenstvo preborenia do prehorených dutín rašelinísk. Pri podzemných požiaroch dochádza často k samouhaseniu, ak požiar narazí na prekážku, napríklad na mokré vrstvy, podzemné pramene, íly, piesky, zemité podložia alebo skalnaté podložia. Na lokalizáciu podzemných požiarov treba vyhĺbiť ryhy alebo priekopy, a to až po spodnú vodu alebo minerálne (nehorľavé) podložie.

III.
Očakávané zvláštnosti

      Pri likvidácii lesných požiarov môže dôjsť k týmto komplikáciám: 

a) vo vegetačnom období hrozí následkom zásahu (prejazde hasičskej techniky) nebezpečenstvo spôsobenia škôd na susediacich poliach (treba zabezpečiť dokumentáciu škôd), 
b) môže dôjsť k uviaznutiu hasičskej techniky na nedostatočne únosnom povrchu alebo poľných a lesných cestách,
c) pri náhlej zmene smeru alebo sily vetra alebo pri nesprávnom umiestnení hasičskej techniky môže dôjsť k zasiahnutiu síl a prostriedkov požiarom,
d) v prípade prítomnosti elektrického vedenia hrozí nebezpečenstvo úrazu elektrickým prúdom,
e) nedostatok hadíc na mieste zásahu,
f) môže dôjsť k poškodeniu hadicového vedenia,
g) nedostupnosť požiaru mobilnou hasičskou technikou, možná zmena zjazdnosti terénu počas zásahu,
h) fyzicky náročné presúvanie na veľkej ploche,
i) zvýšené požiadavky na sily a prostriedky, stravovanie, pohonné hmoty a vodu na hasenie pri dlhotrvajúcom zásahu, zvýšená poruchovosť hasičskej techniky,
j) nebezpečenstvo straty orientácie v zložitom teréne a v noci,
k) nebezpečenstvo výbuchu munície vo vojenských priestoroch,
l) nebezpečenstvo padajúcich kameňov a odlamujúcich sa častí skál na strmých svahoch,
m) vznik komínového efektu na strmých svahoch,
n) nebezpečenstvo opätovného rozhorenia (po uhasení požiaru treba zabezpečiť dohľad nad zasiahnutým priestorom).

